Ingredjenti 4 ixkla tal-ħaruf 200g basal 200g karrotti 25g kunserva 4 werqiet tar-rand 2 tazzi nbid aħmar tewm… skont kemm tiggosta żejt taż-żebbuġa ftit ilma klin bżar sħiħ u melħ Metodu Ixgħel il-forn 190 0 C, gass numru 5. Naddaf l-ixkla, poġġihom fuq dixx tal-forn u roxx ftit klin fuqhom. Sajjar fil-forn sakemm jieħdu kulur ħamrani. Qaxxar il-basal u t-tewm u qattagħhom f'biċċiet żgħar. Naddaf il-karrotti u qattagħhom ukoll f'biċċiet żgħar. Saħħan ftit żejt ġo taġen u qalli l-basal u t-tewm għal ftit minuti. Ħawwad il-ħin kollu. Baxxi n-nar, żid il-karrotti u ftit klin ieħor u kompli sajjar għal ftit minuti oħra. Żid il-kunserva, l-inbid u ftit ilma. Roxx ftit bżar u ħawwad tajjeb. Kompli sajjar għal madwar 5 minuti. Żid ir-rand u ara jekk ikunx hemm bżonn li żżid ftit melħ. Neħħi l-ixkla mid-dixx, poġġihom ġo casserole li jkollha l-għatu u ferra' z-zalza lesta fuqhom. Sajjar fil-forn għal madwar 90 minuta. Żid ftit ilma fietel jekk tinnota li l-likwidu jkun qed jonqos waqt is-sajran.